**EELNÕU 2024/277**

 **KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon | x |
| kultuuri- ja spordikomisjon | x |
| majandus- ja keskkonnakomisjon | x |
| revisjonikomisjon | x |
| sotsiaalkomisjon | x |
| seeniorite nõukoda | x |
| noortevolikogu | x |

**VILJANDI LINNAVOLIKOGU**

MÄÄRUS

### 30. mai 2024 nr

Viljandi linna eelarvestrateegia aastateks 2024-2029

Määrus kehtestatakse kohaliku omavalitsuse korralduse seaduse § 22 lõike 1 punkti 7, § 371, § 372 lõigete 4 ja 7, kohaliku omavalitsuse üksuse finantsjuhtimise seaduse § 20, Viljandi Linnavolikogu 31.10.2014 määruse nr 33 „Viljandi linna arengukava ja eelarvestrateegia koostamise, muutmise, menetlemise ja kinnitamise kord“ alusel ning arvestades Viljandi Linnavolikogu 28.09.2023 otsust nr 144 „Viljandi linna arengustrateegia 2035+, Viljandi linna arengukava aastateks 2022–2028 ja Viljandi linna eelarvestrateegia aastateks 2022-2028 ülevaatamise algatamine“ ja Viljandi Linnavalitsuse 13.11.2023 korraldust nr 877 „Viljandi linna arengustrateegia 2035+, Viljandi linna arengukava aastateks 2022–2028 ja Viljandi linna eelarvestrateegia aastateks 2022-2028 ülevaatamise komisjoni koosseisu ja tööplaani kinnitamine.

§ 1. Kinnitada Viljandi linna eelarvestrateegia aastateks 2024–2029 vastavalt määruse lisale.

§ 2. Tunnistada kehtetuks Viljandi Linnavolikogu 29.09.2022 määrus nr 23 „Viljandi linna eelarvestrateegia aastateks 2022-2028“.

§ 3. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Helmen Kütt

linnavolikogu esimees

# Koostaja: Kadri Kütt

**Esitatud:** 13.05.2024

**Esitaja:** Viljandi Linnavalitsus **Ettekandja:** Johan-Kristjan Konovalov

**Lk arv:** 5

**Hääletamine:** häälteenamus

Seletuskiri

**Viljandi linna eelarvestrateegia aastateks 2024–2029**

Eelarvestrateegia koostatakse arengukavas sätestatud eesmärkide saavutamiseks, et planeerida kavandatavate tegevuste finantseerimist. Eelnõu eesmärgiks on kehtestada linnavolikogu menetluses oleva määrusega „Viljandi linna arengustrateegia 2035+ ja Viljandi linna arengukava

2024-2029“ kooskõlas olev finantsplaan.

Vastavalt kohaliku omavalitsuse korralduse seaduse (KOKS)[[1]](#footnote-1) § 22 lõike 1 punktile 7 on eelarvestrateegia vastuvõtmine ning muutmine volikogu ainupädevuses. Vastavalt KOKS § 45 lõikele 5 on eelarvestrateegiaga seotud otsustuste vastuvõtmiseks vajalik volikogu koosseisu häälteenamus.

Viljandi linna eelarvestrateegia on koostatud vastavalt kohaliku omavalitsuse üksuse finantsjuhtimise seaduse (KOFS)[[2]](#footnote-2) § 20 nõuetele. KOFS § 20 lõike 3 kohaselt esitatakse eelarvestrateegias:

1) kohaliku omavalitsuse üksuse majandusliku olukorra analüüs ja prognoos eelarvestrateegia perioodiks;

2) eelarvestrateegia vastuvõtmisele eelnenud aasta tegelikud, jooksva aasta eeldatavad ja eelarvestrateegia perioodiks prognoositavad põhitegevuse tulud vähemalt KOFS § 7 lõike 1 või § 14 lõike 1 detailsuses, eeldatavad põhitegevuse kulud vähemalt § 8 lõike 1 või § 15 lõike 1 detailsuses, investeerimistegevuse eelarveosa olulisemad tegevused ja investeeringud koos kogumaksumuse prognoosi ja võimalike finantseerimisallikatega, eeldatav finantseerimistegevuse maht ning likviidsete varade muutus;

21) informatsioon eelarvestrateegia perioodiks kavandatavatest kohalike maksude ja maamaksu muudatustest;

3) ülevaade kohaliku omavalitsuse üksuse ja temast sõltuvate üksuste majandusolukorrast, sealhulgas arvnäitajad, mis on vajalikud põhitegevuse tulemi ja netovõlakoormuse määra arvutamiseks;

4) kohaliku omavalitsuse üksuse ja kohaliku omavalitsuse üksuse arvestusüksuse põhitegevuse tulem eelmisel aastal, jooksvaks aastaks prognoositud ja eelarvestrateegia perioodi igaks aastaks prognoositav põhitegevuse tulem vastavalt KOFS §-le 33 iga aasta lõpu seisuga;

5) kohaliku omavalitsuse üksuse ja kohaliku omavalitsuse üksuse arvestusüksuse tegelik netovõlakoormus eelmisel aastal, jooksvaks aastaks prognoositud ja eelarvestrateegia perioodiks prognoositav netovõlakoormus vastavalt KOFS §-le 34 iga aasta lõpu seisuga;

6) muu kohaliku omavalitsuse üksuse finantsjuhtimise korraldamiseks oluline informatsioon.

Samuti lähtutakse koostamisel ja menetlemisel KOKS-i §-st 37, mille lõike 1 alusel peab linnal olema arengukava ja eelarvestrateegia, mis on aluseks eri eluvaldkondade arengu integreerimisele ja koordineerimisele. KOKS-i § 371 sätestab, et eelarvestrateegia on arengukavast tulenev selgitustega finantsplaan, mis on arengukava osa või arengukavaga seotud iseseisev dokument. Arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.

Eelarvestrateegia tuleb koostada vähemalt nelja eelseisva eelarveaasta kohta, kuid kuna eelarvestrateegiaga koos menetletava Viljandi linna arengukava periood on kuni aastani 2029, siis hõlmab ka eelarvestrateegia eelseisvat viit aastat. Põhjusel, et periood kestab aastani 2029, ei ole kohustuslik arengukava ja eelarvestrateegiat 2025. aastal üle vaadata, kuid vastavad otsused teeb linnavolikogu igal aastal eraldi.

Viljandi Linnavolikogu algatas 29.09.2023 Viljandi linna arengustrateegia 2035+ ning Viljandi linna arengukava ja eelarvestrateegia aastateks 2022–2028 ülevaatamise ja linnavalitsus moodustas selleks ajutise komisjoni.

Arengudokumentide koostamise eesmärgiks on kaasajastada hetkeolukorra kirjeldus ja tulevikuprognoosid, tagades erinevate valdkondade tasakaalustatud ja jätkusuutlik areng, määrata linna arengusuunad pikemaks perioodiks ning kokku leppida tegevused ja investeeringud lähiaastateks, lähtudes linna erinevate valdkondade hetkeolukorrast, suundumustest ja rahalistest võimalustest.

Arengudokumentide koostamist juhtinud ajutine komisjon lähtus kehtivatest arengudokumentidest, korraldas teemaplokkide arutelu, otsustas võimalike olulisemate muutuste üle ning kooskõlastas Viljandi linna arengustrateegia 2035+, Viljandi linna arengukava aastateks 2024–2029 eelnõu ning andis sisendi Viljandi linna eelarvestrateegia eelnõu koostamisele aastateks 2024–2029.

Eelarvestrateegia eelnõu on koostatud lähtudes:

* kohustuslikest nõuetest, mida riik on strateegiadokumendile seadnud;
* kehtiva eelarvestrateegia ülesehitusest;
* 2024. aasta algse eelarve ja I lisaeelarve andmetest;
* 2024. ja järgnevate aastate majandusprognoosidest;
* koalitsioonilepingus kajastatust;
* arengukava eelnõus kajastatust;
* linnavalitsusega ning koalitsiooniga kooskõlastatud tulude, kulude ja investeeringute plaanist.

Eelarvestrateegia koostamise aluseks olid järgmised eeldused:

* Koroonakriisi ning Ukraina sõja mõjudest alguse saanud majanduslanguse, kiire hinnakasvu ja sellega kaasneva palgasurve katmiseks tuleb osades valdkondades lähiajal teha linna toimimise ja jätkusuutlikkuse tagamiseks hädavajalikke otsuseid – milliseid teenuseid ja tegevusi ning millises mahus on Viljandi linn kohustatud ja suuteline keerulises eelarve seisus pakkuma. Kõigega samas mahus jätkata ei ole paraku võimalik.
* Püsivalt kõrge inflatsioonimäär ja selle pidurdamise meetmena rakendatud kõrged intressimäärad on viinud olukorda, kus üha murettekitavam on kogu avaliku sektori finantsolukord, sh KOVide ebapiisav rahastamine. Kriisieelsele tasemele hinnad ja intressimäärad enam ei lange. See pärsib nii investeeringuid kui ka igapäevase majandustegevuse mahtusid, sest linna tulubaas ei ole kulude kasvuga samaväärselt suurenenud.
* Tulumaksu laekumise kasv strateegiaperioodil on 6-8% aastas. Füüsilise isiku tulumaksu prognoos on kalkuleeritud arvestades majanduskasvu ja hinnangulist keskmise palga kasvu ning 2024. aastal jõustunud KOV tulubaasi muudatust. Muudatusega suurendati pensionitulult KOVile laekuvat ning vähendati üksikisiku muudelt tuludelt laekuva tulumaksu osakaalu. Residendist füüsiliste isikute maksustatavast tulust laekub maksumaksja elukohajärgsele kohaliku omavalitsuse üksusele alates 2024. aastat 11,89% ning pensionitulult laekub KOV-i eelarvesse 2,5%. Ministeeriumi poolt eelmisel aastal kooskõlastusringile saadetud eelhinnagu alusel peaks meede Viljandi linna tulubaasile soodsat mõju avaldama ning linna tulud peaksid keskmisega võrreldes pisut enam suurenema. Seda tõendab ka tulumaksu laekumine 2024. aasta I kvartalis. Eelarvestrateegia I lugemise eelnõu koostamise ajal on riigi poolsed võimalikud edasised KOVide tulubaasi muudatused teadmata, seetõttu ei saa plaanitavate muudatuste võimalikku mõju eelarvestrateegias arvesse võtta.
* 2022. aastal toimus maa korraline hindamine, mille tulemusena tõusis maa maksustamishind üle Eesti keskmiselt 8,3 korda. Uued maksustamishinnad koos muutunud maamaksumääradega jõustusid 2024. aastal. Riik plaanib maamaksuseaduses sisse viia veel täiendavaid muudatusi, soovides anda edaspidi kohalike omavalitsustele suurema autonoomia nii maksumäära kui soodustuste kehtestamisel. Täpsem info eelnõu I lugemise koostamise hetkel puudub ja võimalike muudatuste mõju momendil prognoosis ei kajastu.
* Uusi kohalikke makse vaadeldaval perioodil ei kavandata.
* Toetus- ja tasandusfondi eraldiste prognoose ei koosta ministeerium enne sügist, seega lähtume eelnõu koostamise ajal teadaolevast. Puudub eeldus toetusmäärade suurenemiseks, seega on summad jäetud tulevaste aastate lõikes 2024. aasta tasemele. Toetusfondi real ja selle arvelt tehtavates tegevuskuludes ei kajastu hetkel veel riigikogus menetlusel oleva täiendava õpetajate palgatõusu tarbeks riigieelarvest KOVidele eraldatavad rahalised vahendid. Otsuse jõustumisel suureneb võrdselt nii saadav tulu (toetusfond) kui tegevuskulud (personalikulud).
* Linna omatulude prognoos on tehtud 2024. aasta korrigeeritud eelarve baasilt – maha on arvatud sotsiaalvaldkonna ISTE projekti tulud (250 000.-) ning arvesse võetud 2024. aasta sügisel aset leidnud ringitasude tõusu (+5 eurot) mõju järgmisele aastale. Ees on ootamas põhitegevuskulude kärped, oleme konservatiivsed ning teenitava tulu numbrit ei suurendanud. Pakutavate teenuste ja tegevuste kokku tõmbamise valguses tulud tõenäoliselt teataval määral vähenevad, kuid arvestades ka üldist hinnatõusu on prognoositud summad jäetud tänasele tasemele.
* Strateegiaperioodi põhitegevuse kulud on arvestatud 2024. aasta algse eelarve baasilt, summasid on korrigeeritud – maha on arvatud 2023. aastast ületoodud vahendid, ühekordsed sihtfinantseeringud, projektirahad jms. Muu hulgas on eemaldatud sotsiaalvaldkonna ISTE projektiga seotud kulud (250 000.-), antud projekt lõppeb tänase teadmise juures 2024. aastal. Strateegias ei ole momendil arvesse võetud lisaeelarvega kinnitatav Hoolekandekeskuse uus eelarve struktuur. Pikemas vaates ei ole jõutud vastavaid summasid veel eelarvestada.
* Antavad toetused jäävad strateegiaperioodil koondsummas 2024. aasta tasemele. Toetuste tõus on võimalik vaid millegi muu arvelt.
* Linnalt tasu saavate isikute palgamäärad on 2024. aastal valdavalt võrdsed 2023. aasta algusel kinnitatuga (va õpetajad ja haridusasutuste juhtkond ning töötajad, kes saavad alampalga lähedast töötasu). Personalikulude kasvu prognoos aastateks 2025-2027 on 5% aastas ning 2028-2029 3% aastas. Kuna 2024. aasta eeldatavas täitmises kajastub juba algsest korrigeeritud baastasemest suurenenud I lisaeelarve seis, siis on 2025. aasta personalikulude protsentuaalne kasv tabelites esitatud numbreid vaadates mõnevõrra väiksem. Korrigeeritud 2024. aasta baastasemega on aga ka 2025. aastal arvestatud siin kasvuks 5%. Kulude ja tegevuste kärpe kontekstis võib oodata, et hädavajalik palgatõus võib kujuneda isegi suuremaks kui 5%. 2025. aasta palgafondide muutus otsustatakse 2025. aasta eelarve menetlemise käigus, sest strateegia koostamise ajal on tulude ja muude kulude prognoosimine kiirelt muutuva majanduskeskkonna ja võimalike poliitiliste otsuste tõttu keeruline. Selleks, et linnalt palka saavate isikute palgafonde kasvatada 1%, on vaja täiendavaid vahendeid ca 200 000 eurot, 2% tarbeks ca 400 000 jne.
* Aastateks 2024-2026 ehk kolmeks aastaks on planeeritud 5% omavahenditest tehtavate tegevuskulude kärbe iga-aastaselt ca 700 000 euro ulatuses. Valdkondade lõikes kokkuhoiu täpsema sisustamise ning jaotusega on algust tehtud ja arutelud jätkuvad. Strateegia koondtabelis kajastub eelnimetatud kulude vähendus momendil vastavate aastate majanduskulude (kontogrupp 55) real.
* Põhitegevuse tulem katab ära võetud kohustistelt makstava intressikulu.
* Investeeringute kava on kooskõlas arengukavas esitatuga. Prioriteetsed on sihtrahastusega investeeringuobjektid.
* Finantseerimistegevus lähtub investeeringute kavast. Omavahenditest tehtavate investeeringute katmiseks on linnal tarvis võtta laenu. Arvestatud on kuni 10 aastaks võetavate laenukohustustega, mille esimesel aastal on maksepuhkus.
* Netovõlakoormuse määr ei ületa strateegiaperioodil lubatud piirmäärasid. Vajalik on laenuvõimekuse säilitamiseks võlakoormust vähendada.

Eelarvestrateegias on eraldi välja toodud olulisemad investeeringuobjektid koos kogumaksumuse ja sihtrahastuse prognoosiga.

Tegevused ja investeeringud, mis arengukavaliselt on olulised, kuid mis ületavad eelarvevõimalused, on kajastatud reservnimekirjas – neid tegevusi tehakse, kui kavandatud tulud ületatakse. Reservnimekiri ehk perspektiivsed tegevused on kajastatud strateegia 6. peatükis.

Eelarvestrateegia kohustuslikuks osaks on rahandusministri määrusega kinnitatud vormidel eelarveandmed strateegia perioodi kohta, mis on toodud strateegia viimases peatükis. Nendes kajastuvad strateegiaperioodi põhitegevuse tulemid, netovõlakoormuse määrad ja kohustuste kogusummad. Valdkondade põhised summade jagunemised esitatakse eelnõu II lugemiseks, kui on selgemaks saanud planeeritud kärbete täpsem sisu ja jaotus ning sellega seonduvalt võimalik detailsemalt prognoosida personalikulusid. Nimetatud tabelid tuleb Regionaal- ja Põllumajandusministeeriumile esitada hiljemalt 30. oktoobril.

Konkreetsed eraldised arengukavaliste tegevuste elluviimiseks määratakse eelarvestrateegiale tuginedes Viljandi linna iga-aastases eelarves.

**Eelnõu menetlemine**

Viljandi Linnavolikogu 31.10.2014 määruse nr 33 [Viljandi linna arengukava ja eelarvestrateegia koostamise, muutmise, menetlemise ja kinnitamise kord](https://www.riigiteataja.ee/akt/407112014028?leiaKehtiv) alusel peab eelarvestrateegia volikogus läbima vähemalt kaks lugemist. Sama määruse § 4 alusel kiidab volikogu arengukava heaks ja suunab avalikustamisele. Volikogu otsustab avalikustamisele suunamisel

* avaliku väljapaneku alguse, kestuse ja koha;
* ettepanekute esitamise aja ja viisi;
* avaliku arutelu toimumise aja ja koha.

Viljandi linna eelarvestrateegia aastateks 2024–2029 määruse eelnõu esitatakse I lugemisele Viljandi Linnavolikogu maikuu istungiks.

Viljandi linna eelarvestrateegia aastateks 2024–2029 eelnõu edasine menetlemine toimub vastavalt Viljandi linna arengustrateegia 2035+ ja arengukava aastateks 2024-2029 eelnõu seletuskirjas esitatud ajakavale.

(allkirjastatud digitaalselt)

Kadri Kütt

rahandusameti juhataja

1. Kohaliku omavalitsuse korralduse seadus <https://www.riigiteataja.ee/akt/130122011056?leiaKehtiv> [↑](#footnote-ref-1)
2. Kohaliku omavalitsuse üksuse finantsjuhtimise seadus <https://www.riigiteataja.ee/akt/123122011008?leiaKehtiv> [↑](#footnote-ref-2)